**ПРИЛОЗИ**

Прилозите се [неменливи зборови](https://makedonskijazik.mk/2009/11/%D0%BC%D0%BE%D1%80%D1%84%D0%BE%D0%BB%D0%BE%D1%88%D0%BA%D0%B0-%D0%BF%D0%BE%D0%B4%D0%B5%D0%BB%D0%B1%D0%B0-%D0%BD%D0%B0-%D0%B7%D0%B1%D0%BE%D1%80%D0%BE%D0%B2%D0%B8%D1%82%D0%B5.html) што ги дополнуваат првенствено глаголите по место, време, начин и количество. Освен глаголите, тие можат да дополнуваат и придавки, именки и други прилози.

**Видови прилози**

Според значењето прилозите се делат на:

**1. Прилози за место**: каде, близу, далеку, овде, таму, онде, горе, долу, натаму, наваму, напред, назад, лево, десно, налево, тука, некаде, никаде, дома, итн.

На пример: ***Тука***не може да ги оставиш своите работи. Однеси ги ***долу*,** те молам. Во реченицата, како додатоци за место овие прилози се пронаоѓаат со прашањето ***КАДЕ*?**

**2. Прилози за време:** кога, вечер, утре, лани, денес, доцна, рано, тогаш, некогаш, никогаш, сега, одамна, после, потоа, зимоска, зимава, понекогаш, оттогаш, бргу, дење, ноќе итн.

Прилозите за време одгавараат на прашањето:***КОГА*?**

На пример: Донеси ми ги ***утре***сите книги што сум ти ги позајмил. ***Рано***да дојдеш, зашто ***после***ќе одам на работа.

* Многу често при употребата не се прави разлика меѓу прилогот *после* и предлогот *по*. Прилозите обично стојат до глаголите и го дообјаснуваат дејството, а [предлозите](https://makedonskijazik.mk/2010/02/%D0%BF%D1%80%D0%B5%D0%B4%D0%BB%D0%BE%D0%B7%D0%B8.html), пак, стојат до именките и дообјаснуваат местоположба или време. Сличноста меѓу *после* и *по* е во нивната временска определба, односно во нивното значење. Ако ви е тешко да ги разликувате како видови зборови, за да се избегне грешката наједноставно е на местото од предлогот *по* да се обидеме да го употребиме синонимскиот прилог *потоа*. Ако соодветствува, тогаш може да го употребиме *после*, ако не, тогаш стои *по*. Неправилно: *После* Втората светска војна. (Тука треба да стои предлогот *по*, зашто е пред именската група која временски ја определува. За да се осигураме дали треба да ставиме *по* или *после*, на местото од зборот го употребуваме синонимскиот прилог *потоа*. Бидејќи не може да кажеме: Потоа Втората светска војна, значи дека таму треба да стои предлогот *по*.) Правилно: *По* Втората светска војна.

**3. Прилози за начин:** како, добро, лошо, силно, слабо, така, вака, инаку, онака, брзо, полека, пријателски, тешко, смешно, тажно, некако, секако, јасно, чисто, високо, ниско.

На пример: Првото полугодие помина многу ***брзо*.**

Овие прилози одговараат на прашањето:  ***КАКО*?**

**4. Прилози за количество и степен:** колку, малку, многу, толку, сосем, доста, неколку, николку, онолку, двојно, тројно, веќе, премногу итн.

На пример: Во училницата имаше ***многу***ученици.

Овие прилози одговараат на прашањата ***КОЛКУ***или во **кој *СТЕПЕН*?**

**ПРЕДЛОЗИ**

Предлозите се [неменливи](https://makedonskijazik.mk/2009/11/%D0%BC%D0%BE%D1%80%D1%84%D0%BE%D0%BB%D0%BE%D1%88%D0%BA%D0%B0-%D0%BF%D0%BE%D0%B4%D0%B5%D0%BB%D0%B1%D0%B0-%D0%BD%D0%B0-%D0%B7%D0%B1%D0%BE%D1%80%D0%BE%D0%B2%D0%B8%D1%82%D0%B5.html), службени зборови кои покажуваат однос меѓу именските зборови во реченицата или однос меѓу глаголското дејство и додатоците.

 На пр.: Книгата е **на** масата. (именски зборови) Стојам **до** ѕидот. (глаголот и додатокот) Предлозите најчесто имаат пространствено значење, односно го означуваат местото на предметот во просторот.

**Предлози во македонскиот јазик**

**Без** означува немање на нешто. На пример: Што си дошол ***без*** тетратка?

**Предлогот в, во**често се употребува во македонскиот јазик и има повеќе значења.

а) означува наоѓање внатре во некоја средина. На пример: **Во** училницата има десет столчиња.

б) упатеност кон некоја средина. На пример: Утре ќе одам **во** Охрид.

в) временско значење. На пример: Дојди ***во***осум часот.

г) пред деновите во неделата **в/во** различно се употребуваат: ***во***средата (го означува минатиот ден среда); ***в***среда (ја означува оваа среда што доаѓа); ***во*** среда (ја означува секоја среда).

* Предлогот ***в***се употребува пред нечленувани именки што не почнуваат со в или ф (в село, в рака).
* Предлогот ***во*** се употребува пред членувани именки (во селото, во раката), пред именки што започнуваат со в и ф (во воздух, во фурна), и пред оние што сакаме логички да ги истакнеме.

**Врз** означува одозгора на нешто. На пример: Тетратката е ***врз***клупата.

**До** означува наоѓање блиску до нешто или допира до нешто. На пример: Стојам ***до***таблата. Се допрев ***до***ѕидот.

**За** означува фаќање или држење за нешто. На пример: Се фатив ***за***масата за да не паднам. Се фатив ***за***рачката на автомобилот.

**Зад** означува дека нешто се наоѓа од онаа страна на друг предмет. На пример: Стојам ***зад*** дрвото.

**Заради** има причинско и целно значење. На пример: ***Заради*** тебе не отидов на роденденот. Го измамив татко ми ***заради*** тебе.

**Кај** означува наоѓање при некого или упатеност. На пример: Тетратката ми е ***кај***Бојан. Одам ***кај*** мајка ми.

**Како** означува споредување. На пример: Јас не сум ***како*** мајка ми.

**Кон** означува упатеност кон нешто. На пример: Кога се движевме ***кон***театарот пред нас истрча куче.

**Крај** (покрај) означува дека еден предмет се наоѓа во непосредна близина на друг. На пример: Дојди, легни си ***крај***мене. Кучето застана ***покрај***мене.

**Меѓу** означува наоѓање во средина на нешто или некаков заемен однос. На пример: Таа гордо стоеше ***меѓу*** луѓето. Завршено е ***меѓу***мене и тебе.

**Предлогот на** е најчесто употребуван предлог во македонскиот јазик. Тој означува: а) граматички знак за индиректен (дативен) предмет. На пример: Му реков ***на***човекот.; б) припадност. На пример: Тетратката е ***на***Марија.; в) пространствено значење. На пример: Книгата е ***на***клупата.; г) со глаголски именки. На пример: ***На***одење ми рече за ништо да не се грижам.; д) временско. На пример: ***На*** пролет ќе ги садиме дрвцата.;ѓ) споредба. На пример: Тој многу личи ***на***него.

* Предлогот ***на***не се употребува зад [глаголските именки](https://makedonskijazik.mk/2018/10/%D0%B3%D0%BB%D0%B0%D0%B3%D0%BE%D0%BB%D1%81%D0%BA%D0%B0-%D0%B8%D0%BC%D0%B5%D0%BD%D0%BA%D0%B0.html). На пример, неправилно е: броење на предмети. Правилно: Броење предмети. Ако глаголската именка е членувана, тогаш може да се употреби ***на***: Броењето **на** предмети.

**Над** означува наоѓање повисоко од нешто. На пример: Тие живеат ***над***нас.

**Низ** означува насочување надолу, провирање, движење. На пример: Се движеа ***низ***насадите од пченка.

**Предлогот од**  има повеќе употреби:

а) излегување. На пример: Излезе ***од***дома.;

б) оддалечување. На пример: Тој отпатува ***од*** Скопје.;

в) симнување. На пример: Слезе ***од***коњот.;

г) посвојно значење. На пример: Моливот ***од***Горан.;

д) потекло. На пример: Јас сум ***од*** Скопје.

**Околу** означува опкружување. На пример: Столчињата се наредени ***околу***масата.

**Освен** означува исклучување. На пример: Сите дојдоа ***освен***брат ми.

**Предлогот по** е исто така често употребуван предлог. Може да означува:

а) управеност во една насока. На пример: Оди ***по***бразда.;

б) движење или растуреност. На пример: Облаците се растурени ***по***небо.;

в) посочување на предмети на дејство. На пример: Го удри ***по*** рака.;

г) непространствено значење. На пример: Излезе ***по***леб.

**Под** означува наоѓање подолу од нешто. На пример: Пенкалото ми падна ***под***столчето.

**Поради** има причинско значење. На пример: Не ги собравме крушите ***поради***дождот.

**Пред** има две значења:

а) пространствено – од оваа страна на предметот. На пример: Тој стоеше ***пред***мене.

б) временско – со значење на порано. На пример: Бил кај него ***пред***да дојде кај мене.

**Преку** означува преминување од една на друга страна. На пример: Преминавме ***преку***реката. Може да означува и полно простирање или целосно опфаќање. На пример: Го простре јорганот ***преку***целиот кревет.

**Предлогот со**  има повеќе значења:

а) средство со кое се врши некое дејство. На пример: Го пресече лебот***со***нож.

б) сообраќајно средство. На пример: Допатува ***со***воз.

в) заедница, придружување. На пример: Дојде ***со***пријателите.

г) поседување на нешто. На пример: Тој беше човек ***со*** пари, ***со***куќа и пак не можеше да си најде добра жена.

д) употреба со апстрактни именки. На пример: Тој работи ***со***волја.

**Според** означува сообразување со некого или нешто. На пример: **Според** мене, тоа не е точно.

**Спроти** (наспроти) означува од таа страна или спротивставување. На пример: ***Спроти*** пазарот се наоѓа неговата зграда. Ги изложи аргументите ***наспроти***лагите кажани за него.

**Сред** означува наоѓање во средината или меѓу нешто, но и временско значење. На пример: Застана ***сред*** соба. Се најде ***сред т***олпата. Тој влезе ***сред*** час. (со временско значење).

**СВРЗНИЦИ**

Сврзниците се [неменливи зборови](https://makedonskijazik.mk/2009/11/%D0%BC%D0%BE%D1%80%D1%84%D0%BE%D0%BB%D0%BE%D1%88%D0%BA%D0%B0-%D0%BF%D0%BE%D0%B4%D0%B5%D0%BB%D0%B1%D0%B0-%D0%BD%D0%B0-%D0%B7%D0%B1%D0%BE%D1%80%D0%BE%D0%B2%D0%B8%D1%82%D0%B5.html) кои поврзуваат други зборови или цели реченици во составот на сложената реченица. На пр.: Јас **и** ти ќе одиме кај него. (зборови)  
Тие отидоа ***и*** по пет минути се вратија. (реченици)

**Видови сврзинци**

1. Сврзниците **според составот** се делат на:

а) **прости** – составени од еден збор : и, а, но, ама, или, да итн.

б) **сложени** – составени од два или повеќе збора : за да, макар што, поради тоа што итн.

2. Според тоа **какви реченици поврзуваат** се делат на:

А. **Приредени** (во независносложените реченици) сврзници

а) Составни: И, НИ, НИТУ, ПА, ТА, НЕ САМО ШТО – ТУКУ И;

б) Спротивни: А, НО, АМА, ТУКУ, АМИ, МЕЃУТОА;

в) Разделни: ИЛИ, ИЛИ-ИЛИ, БИЛО-БИЛО, ДЕ-ДЕ, И-И, ЕМ-ЕМ, ЧАС-ЧАС, НИ-НИ;

г) Исклучни: САМО, САМО ШТО, ОСВЕН ШТО, ЕДИНСТВЕНО;

Б. **Подредени** (во зависносложените реченици) сврзници

а) Временски: КОГА, ШТОМ, ШТОТУКУ, ТУКУШТО, ОТКАКО, ОТКОГА, ПРЕД ДА, ДУРИ, ДОДЕКА;

б) Причински: ЗАТОА ШТО, ЗАШТО, БИДЕЈЌИ, ПОРАДИ ТОА ШТО, ДЕКА, ОТИ;

в) Последични: ТАКА ШТО, ТОЛКУ…ШТО, ТАКВИ…ШТО, ТАКА…ШТО;

г) Целни: ДА, ЗА ДА;

д) Условни: АКО, ДА, БЕЗ ДА, ЛИ;

ѓ) Допусни: ИАКО, МАКАР ШТО, И ПОКРАЈ ТОА ШТО, И ДА;

е) Начински: ТАКА КАКО ШТО, КАКО ДА, КАКО БОЖЕМ;

ж) Односни: ШТО, КОЈ, КОЈШТО, ЧИЈ, ЧИЈШТО, КАКОВ ШТО, КОЛКАВ ШТО;

з) Исказни: ДЕКА, ОТИ, КАКО, ШТО, ДА, ДАЛИ, КОЈ, ЧИЈ, КОГА.

 :

**ИЗВИЦИ**

Извиците се [неменливи зборови](https://makedonskijazik.mk/2009/11/%D0%BC%D0%BE%D1%80%D1%84%D0%BE%D0%BB%D0%BE%D1%88%D0%BA%D0%B0-%D0%BF%D0%BE%D0%B4%D0%B5%D0%BB%D0%B1%D0%B0-%D0%BD%D0%B0-%D0%B7%D0%B1%D0%BE%D1%80%D0%BE%D0%B2%D0%B8%D1%82%D0%B5.html) со кои се изразуваат чувствени рефлекси, се обрнува внимание или се имитираат звуци. Најчесто, тие стојат на почетокот на реченицата и не се поврзани со неа по граматички пат. Може да стојат и самостојно и тогаш претставуваат еквивалент на реченица.

1**. Извици се : оф, уф, леле, еј, ало, трас, бум, му, мјау.**

На пример: *Еј, каде си тргнал?* (Извикот ***еј*** е употребен во склоп на реченица, но граматички не е поврзан.) *Оф! Многу силно ме удри.* ( Извикот ***оф*** е употребен како самостојна реченица.)

2. Извиците може да бидат образувани и од полнозначни зборови: **мајко, мајкице, боже, помош, марш, стоп, аман, браво.** На пример:*Колку ме боли душата, мајко*! (Извикот ***мајко***е употребен во склоп на реченица, но граматички не е поврзан.)

3. Извиците често се удвојуваат, особено ако се имитирање на звуци: **туп-туп, гу-гу, мјау-мјау, бре-бре, чук-чук, ав-ав, итн.** На пример:*Го слушнав тивкото гу-гу на гугутката скриена под покривот.* (Извикот ***гу-гу***е употребен во склоп на реченица, но граматички не е поврзан.)*Гу-гу! Го слушнав тивкиот звук на гугутката скриена под покривот*. (Извикот ***гу-гу*** е употребен како самостојна реченица.)

4. При удвојувањето на извиците не мора да се повторува сосема истиот извик, туку може да се измени некој глас: **динге-данге, тик-так, трас-трус, џагара-магара, тандара-бандара** итн. На пример: *Времето одминува, тик-так, тик-так*! (Извикот ***тик-так***е употребен во склоп на реченица, но граматички не е поврзан.) *Тик-так! Ви одмина времето!* ( Извикот ***тик-так*** е употребен како самостојна реченица.)

**ЧЕСТИЧКИ (ПАРТИКУЛИ)**

Честичките се [неменливи зборови](https://makedonskijazik.mk/2009/11/%D0%BC%D0%BE%D1%80%D1%84%D0%BE%D0%BB%D0%BE%D1%88%D0%BA%D0%B0-%D0%BF%D0%BE%D0%B4%D0%B5%D0%BB%D0%B1%D0%B0-%D0%BD%D0%B0-%D0%B7%D0%B1%D0%BE%D1%80%D0%BE%D0%B2%D0%B8%D1%82%D0%B5.html) што се додаваат на други зборови за да ги засилат или изменат во нивното значење или да го изменат значењето на целата реченица.

**Видови честички**

1. Со засилувачко значење: **де, бе, ма, барем, пак, меѓутоа, просто;**  
2. За потврдување: **да;**3. За негирање: **не, ни ниту;**4. Со прашално значење: **зар, ли, дали;**5. За изделување: **само, единствено**;  
6. Со количествено значење: **точно, токму, скоро, речиси, рамно;**7. Со начинско: **би, да, нека, ќе;**8. Со придружно: **исто така, уште, притоа;**9. За компарација: **по-, нај-** (се пишуваат заедно со зборот)  
10. Со определено значење: **имено, токму, баш**;  
11. Со неопределено значење: **-било, -годе;**12. Со показно значење: **ете, еве, ене.**

**МОДАЛНИ ЗБОРОВИ**

Модалните зборови се [неменливи зборови](https://makedonskijazik.mk/2009/11/%D0%BC%D0%BE%D1%80%D1%84%D0%BE%D0%BB%D0%BE%D1%88%D0%BA%D0%B0-%D0%BF%D0%BE%D0%B4%D0%B5%D0%BB%D0%B1%D0%B0-%D0%BD%D0%B0-%D0%B7%D0%B1%D0%BE%D1%80%D0%BE%D0%B2%D0%B8%D1%82%D0%B5.html) со кои заземаме личен став кон она што се кажува. Од граматичка гледна точка, во реченицата тие стојат одвоено, за себе, но укажуваат на определен став во исказот.

**Видови модални зборови**

 Според значењето на искажувањето модалните зборови се делат на:

            1. Модални зборови за искажување **реален** однос: се разбира, значи, нормално, природно, главно, сигурно, навистина, секако, можеби, веројатно, очигледно, бездруго.

На пример: Денес ***навистина***сте многу немирни. На крајот од темата ***секако*** дека ќе правиме тест. ***Веројатно*** ништо не слушате на часовите.

Овие мисли може да ги искажеме и во реченици каде нема да ги има модалните зборови. Тие служат да го засилат нашиот чувствен, но реален однос кон кажаното. Истите примери без модалните зборови: *Денес сте многу немирни. На крајот од темата ќе правиме тест. Ништо не слушате на часовите.*

            2. Зборови за искажување **емоционален** однос: за жал, за чудо, божем, за среќа, за несреќа. На пример: ***За жал***, не го дочекав да дојде. Тој, ***за среќа*,** самиот се снашол. ***За чудо*,** никој не беше повреден.

Ако во примерите ги изоставиме модалните зборови, тие ќе бидат емоционално необоени, без да го искажеме нашиот однос кон кажаното. *Не го дочекав да дојде. Тој самиот се снашол. Никој не беше повреден.*

            3. Зборови за искажување **разни модални нијанси**: то ест, на пример, впрочем, најпосле, без сомнение, по секоја цена, на секој начин. На пример: ***Без сомнение***, вие сте најдобрите ученици.

.